《题天清寺安上人北轩》
宋代·贺铸

南城繁氏台，维昔孝王筑。
歌吟寂无闻，万楹联佛屋。
道人开北牖，俯就百乔木。
八月鸣青蝉，槐蛾委平绿。
客来借榻卧，吹睡俄顷足。
疏雨隔斜阳，垂虹跨长陆。
良游怅迟後，回谢三庚酷。
瘦马尾华轩，江颜尘一掬。
昨非忽复道，佳约犹可续。
载酒定何时，新黄糁庭菊。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。